b'\n_START_ARTICLE_\nPriznavanje istospolnih partnerstev v Sloveniji\n_START_PARAGRAPH_\nSlovenija priznava istospolna partnerstva od 23. julija 2006. Zakonodaja je prvotno istospolnim partnerjem priznala pravico do pre\xc5\xbeivljanja in pre\xc5\xbeivnine, pravico do pridobivanja skupnega premo\xc5\xbeenja in urejanja premo\xc5\xbeenjskih razmerij v okviru skupnosti, pravico do stanovanjskega varstva, pravico do dedovanja na dele\xc5\xbeu skupnega premo\xc5\xbeenja po umrlem partnerju in pravico do pridobivanja informacij o zdravstvenem stanju obolelega partnerja ter do obiskov v zdravstvenih ustanovah. Od 24. februarja 2017 so istospolni partnerji v pravicah izena\xc4\x8deni z raznospolnimi z izjemo pravice do sklenitve zakonske zveze, skupne posvojitve otrok in umetne oploditve._NEWLINE_Dr\xc5\xbeavni zbor RS je 3. marca 2015 sprejel zakon, ki je legaliziral istospolne zakonske zveze, vendar je bil zavrnjen na referendumu 20. decembra 2015.\n_START_SECTION_\nZakon o registraciji istospolne partnerske skupnosti (2005)\n_START_PARAGRAPH_\nZakon o registraciji istospolne partnerske skupnosti, ki je uredil istospolne partnerske skupnosti, je bil sprejet 22. junija 2005. Zakon je registriranima\xc2\xa0partnerjema priznal pravico do pre\xc5\xbeivljanja in do pre\xc5\xbeivnine, pravico do pridobivanja premo\xc5\xbeenja in urejanja premo\xc5\xbeenjskih razmerij, pravico do stanovanjskega varstva, pravico do dedovanja skupnega premo\xc5\xbeenja in pravico do pridobivanja informacij o zdravstvenem stanju obolelega partnerja ter do obiskov v zdravstvenih ustanovah. Zakon je popolnoma ignoriral podro\xc4\x8dje socialne varnosti (mo\xc5\xbenost socialnega, zdravstvenega in pokojninskega zavarovanja po partnerju), kar je bilo takrat bistvo podobnih zakonov v zahodni Evropi. Slovenska nacionalna stranka (SNS) je med sprejemanjem zakona nasprotovala kakr\xc5\xa1nemukoli priznanju istospolnih partnerstev. Opozicijski Socialni demokrati (SD) in Liberalna demokracija Slovenije (LDS) so bili prepri\xc4\x8dani, da je zakon nezadosten, zato se glasovanja niso udele\xc5\xbeili in protestno zapustili dvorano. Zakon je bil sprejet s 44 glasovi za in 3 proti._NEWLINE_Obse\xc5\xbenej\xc5\xa1i zakon o istospolni partnerski zvezi je julija 2004 prestal prvo obravnavo v parlamentu, vendar je bil marca 2005 zavrnjen na drugi obravnavi. Zakon je predvideval izena\xc4\x8ditev pravic istospolnih in raznospolnih parov z izjemo mo\xc5\xbenosti skupne posvojitve._NEWLINE_31. marca 2005 je takratna vlada predlagala Zakon o registraciji istospolne partnerske skupnosti. Sprejet je bil julija 2005, v veljavo pa je stopil 23. julija 2006._NEWLINE_Julija 2009 je\xc2\xa0Ustavno sodi\xc5\xa1\xc4\x8de Republike Slovenije\xc2\xa0ugotovilo, da je 22. \xc4\x8dlen Zakona o registraciji istospolne partnerske skupnosti (ZRIPS) kr\xc5\xa1il pravico nediskriminacije iz 14. \xc4\x8dlena\xc2\xa0Ustave Republike Slovenije\xc2\xa0na podlagi spolne usmerjenosti, in zahtevalo, da zakonodajna oblast odpravi ugotovljene neskladnosti v roku \xc5\xa1estih mesecev. Ministrica za notratnje zadeve, Katarina Kresal (LDS) je nato oznanila, da namerava vlada sprejeti nov zakon, ki bi legaliziral istospolno zakonsko zvezo. To je v javnosti spro\xc5\xbeilo veliko prahu.\n_START_SECTION_\nDru\xc5\xbeinski zakonik (2011) in referendum\n_START_PARAGRAPH_\nMinistrica za notranje zadeve, Katarina Kresal (LDS), je oznanila, da bo Slovenija zelo verjetno legalizirala istospolne zakonske zveze, pri \xc4\x8demer je izhajala iz dolo\xc4\x8dbe v koalicijski pogodbi o zagotavljanju enakih pravic za istospolne in raznospolne pare. To je v javnosti dvignilo veliko prahu, predvsem zaradi posvojitev s strani istospolnih parov._NEWLINE_21. septembra 2009 je vlada predstavila osnutek novega Dru\xc5\xbeinskega zakonika, ki bi istospolnim parom omogo\xc4\x8dil sklenitev zakonske zveze in mo\xc5\xbenost posvojitve otrok. Zakon je bil v javni obravnavi do 1. novembra 2009. Decembra 2009 je vlada dodala \xc5\xa1e nekaj amandmajev, glasovanje o predlogu pa je bilo pri\xc4\x8dakovano v letu 2010. Vlada je 17. decembra 2009 odobrila Dru\xc5\xbeinski zakonik. V dr\xc5\xbeavni zbor je bil posredovan 21. decembra 2009. Dr\xc5\xbeavni zbor je 2. marca 2010 zakonik sprejel na prvi obravnavi._NEWLINE_24. januarja 2011 je vlada izrazila namero spremeniti zakonik pred posredovanjem kon\xc4\x8dne verzije v dr\xc5\xbeavni zbor. Amandmaji so bili potrebni zaradi sicer ote\xc5\xbeenega sprejemanja zakonika. Zakonska zveza bi bila definirana kot skupnost mo\xc5\xa1kega in \xc5\xbeenske, registrirani istospolni pari pa bi imeli vse pravice zakonske zveze, razen skupne posvojitve._NEWLINE_7. aprila je odbor za delo potrdil kompromisni predlog na drugi obravnavi in ga poslal v tretjo obravnavo. Zakon je bil sprejet 16. junija 2011._NEWLINE_Civilna iniciativa za dru\xc5\xbeine in pravice otrok\xc2\xa0pod vodstvom Ale\xc5\xa1a Primca je s pomo\xc4\x8djo\xc2\xa0RKC\xc2\xa0zbrala in vlo\xc5\xbeila podpise za referendum o Dru\xc5\xbeinskem zakoniku.\xc2\xa0Svojo pobudo so utemeljevali na la\xc5\xbeeh in zavajanju, kar so dosegli s pomo\xc4\x8djo cerkvenih pridigarjev.\xc2\xa0Trdili so namre\xc4\x8d, da zakon omogo\xc4\x8da nadomestno materinstvo, umetne oploditve za istospolne pare in skupne posvojitve otrok v istospolne partnerske skupnosti.\xc2\xa0Vlada je na Ustavno sodi\xc5\xa1\xc4\x8de RS vlo\xc5\xbeila zahtevo za oceno ustavnosti tak\xc5\xa1nega referenduma. Sodi\xc5\xa1\xc4\x8de je 26. decembra 2011 odlo\xc4\x8dilo, da je referendum ustaven. Referendum je potekal 25. marca 2012. Zakon je bil zavrnjen, proti je glasovalo 54,55\xc2\xa0% volivcev.\n_START_SECTION_\nZakon o partnerski skupnosti (2014)\n_START_PARAGRAPH_\nMinistrstvo za delo, dru\xc5\xbeino, socialne zadeve in enake mo\xc5\xbenosti je 14. aprila 2014 predstavilo zakon, ki bi pravice istospolnih partnerjev izena\xc4\x8dil s pravicami raznospolnih parov z izjemo posvojitev in umetnih oploditev. Zakon je bil v javni obravnavi do 5. maja 2014. Usoda zakona je bila zaradi pred\xc4\x8dasnih volitev, 13. julija 2014, po odstopu premierke Alenke Bratu\xc5\xa1ek, negotova. Ministrstvo je 15. oktobra 2014 pripravilo novo javno obravnavo, ki je trajala do 15. novembra. Januarja 2015 je ministrica Anja Kopa\xc4\x8d Mrak dejala, da je zakon umaknjen iz obravnave, ker je bil vlo\xc5\xbeen drug zakon o legalizaciji istospolne zakonske zveze.\n_START_SECTION_\nZakon o partnerski zvezi (2016)\n_START_PARAGRAPH_\nPo referendumu 20. decembra 2015, ki je prepre\xc4\x8dil legalizacijo istospolne zakonske zveze (glej spodaj), je nepovezani poslanec Jani M\xc3\xb6derndorfer 22. decembra 2015 predstavil zakon, ki bi partnerjem v istospolni partnerski zvezi podelil enake pravice, kot veljajo v zakonski zvezi, z izjemo posvojitev in umetnih oploditev.. 10. marca 2016 je vlada izrazila podporo zakonu. Zakon je bil 5. aprila na seji Odbora za delo, dru\xc5\xbeino, socialne zadeve in invalide potrjen. Dr\xc5\xbeavni zbor ga je sprejel 21. aprila s 54 glasovi za in 15 proti. Dr\xc5\xbeavni svet ni zahteval ponovnega glasovanja._NEWLINE_28. aprila je Sindikat delavcev migrantov Slovenije (SDMS) zahteval za\xc4\x8detek zbiranja podpisov za referendum. Predsednik dr\xc5\xbeavnega zbora Milan Brglez je 5. maja zavrnil razpis 30-dnevnega roka za zbiranje podpisov, potrebnih za razpis referenduma, saj naj bi ta zahteva in \xc5\xa1e zahteve za nekaj drugih zakonov predstavljale zlorabo pravice do referenduma. Naslednji dan je zakon poslal v razglasitev. Predsednik Borut Pahor je 9. maja 2016 zakon razglasil in objavil v Uradnem listu. Zakon je za\xc4\x8del veljati 15. dan po objavi (24. maj 2016), uporabljati pa se je za\xc4\x8del \xc4\x8dez 9 mesecev (24. februar 2017)._NEWLINE_SDMD je 10. maja vlo\xc5\xbeil prito\xc5\xbebo glede Brglezove odlo\xc4\x8ditve na Ustavno sodi\xc5\xa1\xc4\x8de. Sodi\xc5\xa1\xc4\x8de je prito\xc5\xbebo 21. julija 2016 zavrglo.\n_START_SECTION_\nZakon o spremembah in dopolnitvah Zakona o zakonski zvezi in dru\xc5\xbeinskih razmerjih\n_START_PARAGRAPH_\n15. decembra 2014 je opozicijska stranka Zdru\xc5\xbeena levica (ZL) predstavila zakon, ki bi legaliziral istospolno zakonsko zvezo. Predlagatelji zakona so trdili, da je cilj tega zakona zagotoviti enake pravice vsem dr\xc5\xbeavljanom. Trdili so, da bi zakon raz\xc5\xa1iril ustavno zagotovljene pravice na vse skupine dr\xc5\xbeavljanov. Ustava namre\xc4\x8d vsem dr\xc5\xbeavljanom zagotavlja enake pravice, vendar so bile do zdaj istospolni partnerji iz te enakosti izklju\xc4\x8deni._NEWLINE_29. januarja 2015 je vlada sporo\xc4\x8dila, da zakonu ne nasprotuje. Dve izmed treh koalicijskih strank, SMC in SD, sta zakon podprli. Enako sta storili tudi opozicijski stranki ZL in ZaAB. Tretja koalicijska stranka DeSUS je sporo\xc4\x8dila, da bodo njihovi \xc4\x8dlani glasovali po lastni vesti. Zakonu sta nasprotovali samo SDS in NSi._NEWLINE_10. februarja je Odbor za delo, dru\xc5\xbeino, socialne zadeve in invalide na drugem branju odobril zakon z 11 glasovi za in 2 proti._NEWLINE_Dr\xc5\xbeavni zbor je zakon sprejel 3. marca z 51 glasovi za in 28 proti. Dr\xc5\xbeavni svet je 10. marca 2015 zavrnil zahtevo za ponovno glasovanje o zakonu s 23 glasovi za in 14 proti. Zakon je bil poslan predsedniku v razglasitev._NEWLINE_10. marca 2015 so nasprotniki zakona povedali, da so zbrali ve\xc4\x8d kot 80.000 podpisov za razpis referenduma. Vlo\xc5\xbeili so jih 2.500, kot je zahtevano za razpis zakonodajnega referenduma._NEWLINE_17. marca 2015 je vodja poslanske skupine SMC dejal, da \xc4\x8deprav stranka podpira spremembo zakona, ne bo prepre\xc4\x8dila referenduma. Zdru\xc5\xbeena levica je to izjavo ostro kritizirala.  Poslanci SMC so 19. marca pojasnili, da nasprotujejo zgolj prepre\xc4\x8ditvi zbiranja podpisov, in da bodo referendum zavrnili, ko bodo podpisi vlo\xc5\xbeeni._NEWLINE_23. marca 2015 je za\xc4\x8del te\xc4\x8di 35-dnevni rok, v katerem morajo pobudniki referenduma zbrati 40.000 veljavnih podpisov. Istega dne je skupina 23 poslancev SD, DeSUS, ZL in ZaAB zahtevalo sklic izredne seje za glasovanje o zaustavitvi zbiranja podpisov. Dr\xc5\xbeavni zbor je 26. marca s 53 glasovi za in 21 proti ustavil zbiranje podpisov, ker Ustava prepoveduje razpis referenduma o zakonih, ki odpravljajo neustavnost na podro\xc4\x8dju \xc4\x8dlovekovih pravic in temeljnih svobo\xc5\xa1\xc4\x8din._NEWLINE_Predlagatelji referenduma so sporo\xc4\x8dili, da so zbrali \xc5\xbee 48.146 podpisov, in da bodo vlo\xc5\xbeili prito\xc5\xbebo na Ustavno sodi\xc5\xa1\xc4\x8de, kar so 2. aprila tudi storili.\n_START_SECTION_\nPrito\xc5\xbeba na Ustavno sodi\xc5\xa1\xc4\x8de\n_START_PARAGRAPH_\nSodi\xc5\xa1\xc4\x8de je imelo mo\xc5\xbenost razglasitve referenduma za neustavnega, saj 90. \xc4\x8dlen Ustave RS prepoveduje referendum na podro\xc4\x8dju ustavno za\xc5\xa1\xc4\x8ditenih \xc4\x8dlovekovih pravic. Referendum je v Sloveniji uspe\xc5\xa1en, \xc4\x8de proti zakonu glasuje ve\xc4\x8dina volivcev, in \xc4\x8de je proti glasovalo vsaj 20\xc2\xa0% volilnih upravi\xc4\x8dencev._NEWLINE_Ustavno sodi\xc5\xa1\xc4\x8de je o prito\xc5\xbebi odlo\xc4\x8dalo na 4 sejah: 10. junij, 9. julij, 10. september in 24. september. Oktobra 2015, se je ljubljanski nad\xc5\xa1kof Stanislav Zore politi\xc4\x8dno vme\xc5\xa1al in izrazil svojo podporo referendumu._NEWLINE_Ustavno sodi\xc5\xa1\xc4\x8de je 22. oktobra 2015 uradno objavilo svojo odlo\xc4\x8ditev, da je referendum dovoljen. Vendar odlo\xc4\x8ditev ni temeljila na 90. \xc4\x8dlenu Ustave, saj sodi\xc5\xa1\xc4\x8de sploh ni odlo\xc4\x8dalo vsebinsko. Odlo\xc4\x8dalo je zgolj o tem, ali je Dr\xc5\xbeavni zbor pristojen za odlo\xc4\x8danje o ustavnosti referenduma.\n_START_SECTION_\nPosvojitve s strani istospolnih parov\n_START_PARAGRAPH_\nVrhovno sodi\xc5\xa1\xc4\x8de je 3. marca 2010 odlo\xc4\x8dilo o primeru posvojitve otroka s strani istospolnega para. Mo\xc5\xa1ka z dvojnim dr\xc5\xbeavljanstvom (Slovenskim in Ameri\xc5\xa1kim) sta v ZDA posvojila deklico, sodi\xc5\xa1\xc4\x8de pa ju je kot dekli\xc4\x8dina star\xc5\xa1a priznalo tudi v Sloveniji._NEWLINE_17. julija 2011 je Ministrstvo za delo, dru\xc5\xbeino, socialne zadeve in enake mo\xc5\xbenosti dovolilo \xc5\xbeenski posvojiti biolo\xc5\xa1kega otroka svoje partnerice, na podlagi ZZZDR iz leta 1976. To je povzro\xc4\x8dilo mo\xc5\xbenost, da so take posvojitve mo\xc5\xbene, kljub zavrnjenemu Dru\xc5\xbeinskemu zakonika iz leta 2011.\n_START_SECTION_\nJavno mnenje\n_START_PARAGRAPH_\nAnketa, ki jo je Eurobarometer objavil decembra 2006, je pokazala, da je 31% Slovencev podpiralo istospolne poroke, pravico do posvojitve pa 17% (Povpre\xc4\x8dje EU je bilo 44% in 33%)._NEWLINE_Anketa izvedena oktobra 2009 je pokazala, da 23% vpra\xc5\xa1anih podpira posvojitve otrok s strani istospolnih parov, 74% vpra\xc5\xa1anih pa temu nasprotuje._NEWLINE_Anketa, ki ji je izvedel Delo Stik v februarju 2015, je pokazala, da 59% Slovencev podpira istospolne poroke, 37% pa jih je proti. Eno izmed vpra\xc5\xa1anj je bilo tudi glede podpore noveli ZZZDR, ki jo je podpiralo 51% Slovencev, proti pa je bilo 42%. Anketa je pokazala tudi, da 38% vpra\xc5\xa1anih podpira posvojitev s strani istospolnega para, 55% pa ji nasprotuje._NEWLINE_Anketo je marca 2015 izvedla tudi Ninamedia. Rezultati so pokazali, da 42% vpra\xc5\xa1anih podpira novi zakon, nasprotuje pa mu 54%. Najve\xc4\x8dja podpora je bila med mlaj\xc5\xa1imi od 30 let in na Primorskem._NEWLINE_Delova anketa iz marca 2015 je pokazala, da ve\xc4\x8dina vpra\xc5\xa1anih meni, da Ustavno sodi\xc5\xa1\xc4\x8de ne bi smelo dovoliti referenduma o noveli ZZZDR. Od tistih, ki so odgovorili, da bi se referenduma udele\xc5\xbeili, jih je 36% odgovorilo, da bi zakon podprli, 50% pa je odgovorilo, da bi glasovali proti._NEWLINE_Anketa Eurobarometra iz leta 2015 je pokazala, da 54% Slovencev meni, da bi morale biti istospolne poroke dovoljene po celi Evropi, 40% pa je bilo proti.'